钦定古今图书集成/明伦汇编/氏族典/第236卷 > 张缅
## 钦定古今图书集成/明伦汇编/氏族典/第236卷 > 张缅

按《梁书张缅传》，“缅字元长，车骑将军弘策子也。年数
岁，外祖中山刘仲德异之，尝曰：‘此儿非常器，为张氏
宝也’。齐永元末，义师起，弘策从高祖入伐，留缅襄阳，
年始十岁，每闻军有胜负，忧喜形于颜色。天监元年，
弘策任卫尉卿，为妖贼所害。缅痛父之酷丧过于礼，
高祖遣戒喻之。服阕，袭洮阳县侯，召补国子生，起家”
秘书郎。出为淮南太守，时年十八。高祖疑其年少，未
闲吏事，乃遣主书封取郡曹文案，见其断决允惬，甚
称赏之。还除太子舍人、云麾外兵参军。缅少勤学，自
课读书，手不辍卷。尢明后汉及晋代众家。客有执卷
质缅者，随问便对，略无遗失。殿中郎缺，高祖谓徐勉
曰：“此曹旧用文学，且居鹓行之首，宜详择其人，勉举
缅充选。”顷之，出为武陵太守，还拜太子洗马、中舍人。
所得禄俸，并供其母，赈赡亲属，私室常閴然如贫素
者。累迁北中郎谘议参军、宁远长史。出为豫章内史。
缅为政，任恩惠，不设钩距，吏人化其德，亦不敢欺，故
老咸云“数十年未之有也。”大通元年，征为司徒左长
史，以疾不拜。改为太子中庶子，领羽林监。俄迁御史
中丞。坐收捕人与外国使斗，左降黄门郎，兼领先职。
俄复为真。缅居宪司，推绳无所顾望，号为劲直。高祖
乃遣画工图其形于台省，以励当官。中大通三年，迁
侍中，未拜，卒，时年四十二。子傅嗣。